Sodiq Safoyev: “Kun tartibidagi eng muhim masala — davlat hokimiyatining aholi oldidagi javobgarligini ta’minlash”

O‘zbekistonda kun tartibidagi eng muhim masala – davlat hokimiyatining aholi oldida javobgarligi va uning shaffofligini ta’minlashdir. Bu haqda bugun, 24-may kuni bo‘lib o‘tayotgan “Inson qadri” onlayn platformasi va “2022—2026-yillarga mo‘ljallangan Yangi O‘zbekistonning taraqqiyot strategiyasi” to‘plami taqdimotida Senat raisining birinchi o‘rinbosari Sodiq Safoyev aytib o‘tdi, deya xabar bermoqda “Daryo” muxbiri.

 Sodiq Safoyev
Sodiq Safoyevning ta’kidlashicha, senatorlar va deputatlar ijro organlarining belgilangan dasturlarni amalga oshirishini qat’iy nazoratga olishi zarur.
“Kun tartibida turgan eng muhim masala — davlat hokimiyatining aholi oldida javobgarligi va uning shaffofligini ta’minlash. Bu o‘ta muhim va davlat xavfsizligi bilan bog‘liq masala. Chunki hukumat o‘rtasidagi ishonch ijtimoiy ishonchni shakllantirish omilidir. Buning yechimi xalq vakillari — barcha darajadagi deputatlar, senatorlar mahalliy kengash deputatlari bilan bog‘liq. Aynan ular parlament usullarini samarali holda deputatlik so‘rovi, eshituv orqali ijro organlarini belgilangan dasturlarni amalga oshirishni qat’iy nazoratga olmoqlari lozim”, — dedi Senat rasmiysi.
Sodiq Safoyevning qo‘shimcha qilishicha, “Taraqqiyot strategiyasi”da hokimiyatlar fuqarolar va biznesga xizmat qilish markazi bo‘lishi kerakligi ko‘rsatilgan.
“Taraqqiyot strategiyasi”ga binoan, bugungi kunda davlat ma’muriy tizimi ilgarigi davrlardan farqli o‘laroq, nafaqat boshqarish, balki fuqarolar va biznesga xizmat qilish markazi sifatida ko‘rilgan. Hokimiyatlar qay darajada ushbu talabga javob bermoqda? Bu savolni birinchi navbatda xalq vakillari bermog‘i lozim”, — dedi Senat raisi o‘rinbosari.